805/2018

Útdráttur

Ágreiningur ríkti um fyrirkomulag og umfang viðskipta með hjólbarða milli M sf. og D ehf. árin 2015 og 2016. Landsréttur taldi að fullnægjandi sönnun lægi fyrir um að M sf. hefði móttekið hluta af þeim hjólbörðum sem ágreiningur ríkti um hvort hefðu verið afhentir en talið var ósannað að M sf. hefði verið með hjólbarðana í umboðssölu fyrir D ehf. Staðfest var sú niðurstaða héraðsdóms að ósannað væri að M sf. hefði skilað hluta hjólbarðanna til D ehf. árið 2016. Var þb. M sf. dæmt til að greiða hjólbarðana ásamt þb. E og K sem félagsmönnum sameignarfélagsins með vísan til 1. mgr. 8. gr. laga nr. 50/2007 um sameignarfélög.

Dómur Landsréttar

Mál þetta dæma landsréttardómararnir A-kk-nf E. J-kk-nf, E-kk-nf J-kk-nf og R-kvk-nf H-kvk-nf.

Málsmeðferð og dómkröfur aðila

1 Áfrýjendur skutu málinu til Landsréttar 26. október 2018. Áfrýjað er dómi Héraðsdóms Reykjavíkur 5. október 2018 í málinu nr. E1723/2017.

2 Áfrýjendur krefjast aðallega sýknu af kröfum stefnda en til vara að þær verði lækkaðar. Þá krefjast þau málskostnaðar í héraði og fyrir Landsrétti.

3 Stefndi krefst staðfestingar héraðsdóms og málskostnaðar fyrir Landsrétti.

4 Vitnið G-kvk-nf Ó-kvk-nf R-kvk-nf gaf skýrslu við aðalmeðferð málsins fyrir Landsrétti.

Málsatvik

5 Eins og nánar er rakið í hinum áfrýjaða dómi varðar sakarefni málsins viðskipti milli Málningarverks sf. og stefnda með hjólbarða á árunum 2015 og 2016. Ágreiningslaust er að viðskiptin áttu sér stað og að hluti þeirra reikninga sem stefndi gaf út vegna þeirra hafi verið greiddur. Hins vegar er deilt um umfang viðskiptanna og fyrirkomulag en málið höfðaði stefndi til greiðslu á þeim útgefnu reikningum sem ógreiddir eru. Áfrýjendur byggja á því að stefndi hafi ekki fært fram sönnun fyrir því að hjólbarðar samkvæmt nokkrum reikningum sem liggja fyrir í gögnum málsins hafi verið afhentir en fyrir því beri hann sönnunarbyrðina. Sé þar um að ræða hjólbarða samkvæmt reikningum nr. 17, 19, 27, 29, 31 og 34 sem allir voru gefnir út í nóvember og desember 2015 en kvittanir fyrir móttöku þeirra hjólbarða liggi ekki fyrir í málinu. Alls hafi þar verið um að ræða 452 hjólbarða að verðmæti 3.706.985 krónur samkvæmt fyrrgreindum reikningum. Áfrýjendur viðurkenna hér fyrir dómi að Málningarverk sf. hafi móttekið hjólbarða samkvæmt reikningum nr. 15, 16 og 113 en kvittanir fyrrverandi starfsmanns Málningarverks sf. liggja fyrir í málinu um móttöku þeirra. Alls var þar um að ræða 224 hjólbarða að verðmæti samtals 1.949.528 krónur en að frádregnum tveimur kreditreikningum sem liggja fyrir í gögnum málsins nam skuld fyrir þá hjólbarða 1.462.457 krónum.

6 Jafnframt er á því byggt af hálfu áfrýjenda að Málningarverk sf. hafi eingöngu verið með hjólbarðana, sem sannanlega hafi verið mótteknir, í umboðssölu fyrir stefnda og hafi félagið skilað alls 460 hjólbörðum til hans árið 2016 með þeim afleiðingum að stefndi hafi enga kröfu átt á hendur Málningarverki sf. fyrir þá hjólbarða sem viðurkennt er að hafi verið mótteknir. Samkvæmt því beri að sýkna áfrýjendur af kröfu stefnda.

7 Um málsatvik vísast að öðru leyti til hins áfrýjaða dóms.

Niðurstaða

8 Eins og fyrr er rakið byggja áfrýjendur á því að ósannað sé að alls 452 hjólbarðar samkvæmt reikningum stefnda nr. 17, 19, 27, 29, 31 og 34 frá nóvember og desember 2015, að verðmæti samtals 3.706.985 krónur, hafi verið afhentir Málningarverki sf. í nóvember og desember 2015. Í gögnum málsins liggja ekki fyrir neinar undirritaðar kvittanir fyrir móttöku hjólbarðanna. Á hinn bóginn liggja fyrir afrit af tölvupóstum sem send voru á netfangið [...] og óumdeilt er að varða afhendingu á þeim hjólbörðum sem reikningar nr. 17, 19 og 34 ná til. Engin slík gögn liggja á hinn bóginn fyrir um afhendingu þeirra hjólbarða sem reikningar nr. 27, 29 og 31 ná til.

9 Í skýrslu vitnisins G-kvk-ef Ó-kvk-ef R-kvk-ef fyrir Landsrétti kom fram að hún hefði annast móttöku tölvupósta sem bárust á umræddum tíma á fyrrgreint netfang Málningarverks sf. Kom fram í skýrslu hennar að E-kk-nf G-kk-nf G-kk-nf hefði auk hennar haft aðgang að því netfangi. Kannaðist G-kvk-nf við að hafa móttekið tölvupósta frá stefnda á þessum tíma um afhendingu hjólbarða og að hafa í einhverjum tilvikum tekið á móti hjólbörðum eða kvittað á afhendingarseðla, þótt engin kvittun af hennar hálfu liggi fyrir í málinu. Ekkert liggur fyrir um að athugasemdir hafi verið gerðar við tölvupóstana og sjónarmið um að hjólbarðar hafi ekki verið afhentir komu ekki fram fyrr en á árinu 2017. Með hliðsjón af framangreindu en að öðru leyti með vísan til forsendna héraðsdóms um þetta atriði verður lagt til grundvallar að fullnægjandi sönnun liggi fyrir um að þeir hjólbarðar sem tilgreindir eru á reikningum nr. 17, 19 og 34 hafi í reynd verið afhentir Málningarverki sf. Á hinn bóginn verður stefndi látinn bera hallann af sönnunarskorti um að þeir hjólbarðar sem reikningar nr. 27, 29 og 31 ná til hafi verið afhentir þar sem engin gögn liggja fyrir um afhendingu þeirra.

10 Samkvæmt framangreindu verður lagt til grundvallar að Málningarverk sf. hafi móttekið alls 386 hjólbarða af þeim 452 sem ágreiningur ríkir um hvort hafi verið afhentir. Samkvæmt reikningum nr. 17, 19 og 34 var verðmæti þeirra samtals 3.180.481 króna. Sé horft til þeirra hjólbarða sem áfrýjendur hafa viðurkennt móttöku á samkvæmt reikningum nr. 15, 16 og 113 nam skuld Málningarverks sf. við stefnda þá samtals 4.642.938 krónum að teknu tilliti til þeirra kreditreikninga sem stefndi gaf út (3.180.481+1.462.457).

11 Með vísan til forsendna hins áfrýjaða dóms verður staðfest sú niðurstaða að gögn málsins beri á fullnægjandi hátt með sér að Málningarverk sf. hafi ekki verið með umrædda hjólbarða í umboðssölu fyrir stefnda heldur hafi félagið keypt þá til endursölu. Jafnframt er með vísan til forsendna dómsins staðfest sú niðurstaða að ósannað sé að Málningarverk sf. hafi skilað alls 460 hjólbörðum til stefnda árið 2016.

12 Samkvæmt öllu framangreindu og með vísan til 1. mgr. 8. gr. laga nr. 50/2007 um sameignarfélög verða áfrýjendur dæmd til að greiða stefnda óskipt 4.642.938 krónur með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu. Eins og háttar til í máli þessu fer um upphafstíma dráttarvaxta sem í dómsorði greinir.

13 Áfrýjendum verður gert að greiða stefnda málskostnað í héraði og fyrir Landsrétti sem ákveðinn er í einu lagi eins og í dómsorði greinir.

Dómsorð:

Áfrýjendur, þrotabú Málningarverks sf., þrotabú E-kk-ef G-kk-ef G-kk-ef og K-kvk-nf M-kvk-nf S-kvk-nf, greiði stefnda, Dekkjavinum ehf., óskipt 4.642.938 krónur með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá 30. maí 2017 til greiðsludags.

Áfrýjendur greiði stefnda 1.500.000 krónur í málskostnað í héraði og fyrir Landsrétti.